**Khvitša Kvaratskhelia** (georg. ხვიჩა კვარაცხელია, s. 12. helmikuuta 2001 Tbilisi) on georgialainen jalkapalloilija. Hän edustaa Italian Serie A:ssa pelaavaa Napolia. Molempijalkainen Kvaratskhelia on pelipaikaltaan hyökkääjä. Hän on kuulunut vuodesta 2019 lähtien myös Georgian maajoukkueeseen.

Seurajoukkueura
---------------

### Alkuvaiheet

Tbilisissä kasvanut Kvaratskhelia teki ensiesiintymisensä Dinamo Tbilisin edustusjoukkueessa 29. syyskuuta 2017. Keväällä 2018 hän siirtyi Tbilisistä Georgian liigan Rustaviin. Helmikuussa 2019 Kvaratskhelia liittyi loppukauden kattavalla lainasopimuksella venäläisseura Lokomotiv Moskovaan. Toukokuussa 2019 hän voitti seuran riveissä Venäjän cupin.

### Rubin Kazan ja paluu Georgiaan

Kvaratskhelia siirtyi 6. heinäkuuta 2019 Rustavista venäläiseen Rubin Kazaniin viisivuotisella sopimuksella. Hän teki ensimmäisen maalinsa Kazanin riveissä heti kauden ensimmäisessä ottelussa Lokomotiv Moskovaa vastaan. Kvaratskhelia palkittiin kausina 2019–2020 ja 2020–2021 Venäjän Valioliigan parhaana nuorena pelaajana. Hänet valittiin myös Georgian parhaaksi jalkapalloilijaksi vuosina 2020 ja 2021.

Maaliskuussa 2022 Kvaratskhelia jätti Rubin Kazanin Venäjän hyökättyä Ukrainaan. Hän pelasi loppukauden Georgian liigan Dinamo Batumissa. Hän pelasi seurassa 11 ottelua ja teki niissä 8 maalia.

### Napoli

Kvaratskhelia siirtyi 1. heinäkuuta 2022 italialaisseura Napoliin viisivuotisella sopimuksella. Siirtosumman on kerrottu olevan noin 10 miljoonaa euroa.

Ensimmäisen maalinsa Napolin riveissä Kvaratskhelia teki 15. elokuuta 2022 kauden avausottelussa Hellas Veronaa vastaan. Hänet valittiin elokuussa 2022 Serie A:n kuukauden pelaajaksi.

Kvaratskhelia debytoi Mestarien liigassa 7. syyskuuta 2022 ottelussa Liverpoolia vastaan ja ensimmäisen maalinsa Mestarien liigassa hän teki 4. lokakuuta 2022 Ajaxia vastaan ottelun 63. minuutilla.

Maajoukkueura
-------------

Useita Georgian juniorimaajoukkueita edustanut Kvaratskhelia teki debyyttinsä miesten tasolla Georgian maajoukkueessa 7. kesäkuuta 2019 EM-karsintaottelussa Gibraltaria vastaan. Ensimmäisen maalinsa Georgian maajoukkueessa hän teki 14. lokakuuta 2020 Kansojen liigan ottelussa Pohjois-Makedoniaa vastaan.

Muuta
-----

Kvaratskhelian isä Badri Kvaratskhelia on entinen ammattilaisjalkapalloilija, joka pelasi myös Azerbaidžanin maajoukkueessa.

Lähteet
-------

1. ↑  Papidze, Mariam: The Guardian: "‘Kvaradona’ has Napoli fans daring to dream after summer of discontent" *agenda.ge*.  23.8.2022. Viitattu 30.10.2022.  (englanniksi)
2. 1 2 3 4  Khvitša Kvaratskhelia Transfermarkt-sivustolla (englanniksi)
3. ↑  Ball, Jonny: The incredible story of ‘Kvaradona’: Serie A’s new superstar *The Boar*.  2.9.2022. Viitattu 30.10.2022. (englanniksi)
4. ↑  Juventus might Pay EUR 20 mln for Georgian Player Khvicha Kvaratskhelia *Georgia Today*.  26.4.2021. Viitattu 30.10.2022. (englanniksi)
5. ↑  Khvicha Kvaratskhelia named RPL Young Player of the Season for second year in a row  26.5.2021. Venäjän Valioliiga. Viitattu 30.10.2022. (englanniksi)
6. ↑  Jones, Neil: Kvaradona! Meet Khvicha Kvaratskhelia, the new Napoli star gunning for Liverpool in the Champions League *Goal.com*.  7.9.2022. Viitattu 30.10.2022. (englanniksi)
7. ↑  Georgian Khvicha Kvaratskhelia quits Russian football *Infobae*.  23.3.2022. Viitattu 30.10.2022. (englanniksi)
8. ↑  Khvicha Kvaratskhelia Soccerway-sivustolla (englanniksi)
9. ↑  Georgian football player Khvicha Kvaratskhelia signs 5-year contract with Napoli *agenda.ge*.  1.7.2022. Viitattu 30.10.2022. (englanniksi)
10. 1 2  Hämäläinen, Tuomas: "Kvaradonasta" Liverpoolin piina? Nuori tähti tekee huimia temppuja – "Varokaa" *MTV Uutiset*.  7.9.2022. Viitattu 30.10.2022.
11. ↑  Kvaratskhelia receives AIC Player of the Month award for August 2022 *sscnapoli.it*. SSC Napoli. Viitattu 30.10.2022. (englanniksi)
12. ↑  Ajax-Napoli | UEFA Champions League 2022/23 *uefa.com*.  5.10.2022. UEFA. Viitattu 30.10.2022. (englanniksi)

Napoli – Serie A
1 Meret |
3 Natan |
4 Demme |
5 Jesus |
6 Mário Rui |
7 Elmas |
9 Osimhen |
13 Rrahmani |
14 Contini |
16 Idasiak |
17 Olivera |
18 Simeone |
20 Zieliński |
21 Politano |
22 Di Lorenzo |
23 Zerbin |
24 Cajuste |
29 Lindstrøm |
55 Østigård |
59 Zanoli |
68 Lobotka |
70 Gaetano |
77 Kvaratskhelia |
81 Raspadori |
95 Gollini |
99 Zambo Anguissa |
Valmentaja Garcia